የአዲስ አበባ ፖሊስ ኮሚሽነር በቅርቡ በቡሌ ሩዋንዳ የተከሰተው የሽብርተኞች ጥቃት ድራማ ነው መባሉ እንዳሳዘናቸው ገለፁ
 በቅርቡ ቦሌ ርዋንዳ ተብሎ በሚጠራው አካባቢ በአሸባሪ ሀይሎች የተከሰተው ፍንዳታ በመንግስት ሆን ተብሎ የተቀነባበረ ድራማ ነው መባሉ እንዳሳዘነው የአዲስ አበባ ፖሊስ ኮሚሽን አስታወቀ።ኮሚሽነር  ይኸደጎ ስዩም ለዋልታ ኢንፎርሜሽን ማዕከል እንደገለፁት፤ የኢትዮጵያ መንግስት በህዝቦቹ ላይ ድራማ የሚሰራበትና የሚቀልድበት ምንም ምክንያት እንደሌለው ነው የገለፁት።አሸባሪነት የኢትዮጵያ ብቻ ሳይሆን የዓለም ህዝብ ስጋትና አደጋ በሆነበት በአሁኑ ወቅት ስለ ሽብር የሚያሳስበው ሀገር ወይም ህዝብ የለም ብሎ ማሰብ ተገቢ እንዳልሆነ የገለፁት ኮሚሽነር ይኸደጎ ህብረተሰቡን እናስተምራለን፣ እናስተባብራለን፣ እንመራለን ብለው የሚንቀሳቀሱ ወይም መሪ ነን ብለው የሚያስቡ አካላት በአሸባሪ ሀይሎች የተከሰተው ፍንዳታ መንግስት ሆን ብሎ ያቀናበረው ድራማ ይመስላል ማለታቸው ተገቢ አለመሆኑን ተናግረዋል።የኢትዮጵያ መንግስት በአሸባሪነት የሚቀልድበትና ድራማ የሚሰራበት ምንም አይነት ምክንያት እንደሌለው የገለፁት ኮሚሽነሩ የኢትዮጵያ መንግስት ዋና ዓላማ ሀገሪቷና ህዝቦቿ ሰላማቸው ተጠብቆ እየተካሄደ ያለው ልማት ያለምንም የፀጥታ ችግር ወደ ላቀ ደረጃ ማድረስ ነው ሲሉ ኦቶ ይኸደጎ ገልፀዋል።የህዝቦች ስቃይና በደል ለጥቅም መዋል የለበትም ሊውልም አይገባም ያሉት ኮሚሽነሩ፤ ድራማ ነው የሚሉ ወገኖች አሸባሪዎችን በመከላከሉ በኩል ከመንግስትና ከህብረተሰቡ ጎን በመቆም አንድ አይነት አቋም ሊኖራቸው ይገባል ሲሉ ተናግረዋል።ጥርጣሬ አለን የሚሉ አካላትም ድርጊቱ የተካሄደበት አካባቢ በመሄድ ማጣራት እንደሚችሉ ገልፀው፤ ፍንዳታውን ካደረሱት ሁለቱ ተጠርጣሪዎች መካከል አንደኛው ለ20 ቀናት ቤቱን ተከራይቶ ይኖር እንደነበረና ሁለተኛው ግን ፍንዳታው ከተሰማበት ከቀኑ 9 ሰዓት ትንሽ ቀደም ብሎ በቦታው መድረሱን መረጃዎች እንደሚጠቁሙ ነው ኮሚሽነሩ የጠቆሙት።እንደ ኮሚሽነሩ ገለፃ ፍንዳታው የተከሰተበት ሳምንት የአፍሪካ መሪዎች ጉባኤ የሚካሄድበት፣ የኢትዮጵያ ብሔራዊ ቡድን ከናይጄሪያው አቻው ጋር የሚያደርገው የእግር ኳስ ጨዋታና የእስልምና እምነት ተከታዮች የአረፋ በዓል የሚካሄድበት ሳምንት በመሆኑ የፀጥታ ጥበቃው ከወትሮው ለየት ያለ በመሆኑ አሸባሪዎቹ ፍርሀት እንዲሳማቸው በማድረግ ፍንዳታው በሰላማዊው የህብረተሰብ ክፍል ላይ ጉዳይ ሳያደርስ መቅረቱን ነው የገለፁት። አዲስ አበባ የሀገሪቱ ዋና ከተማ ከመሆኗ ጋር ተያይዞ የበርካታ ሀገራት ኤምባሲዎችና ዲፕሎማቶች መቀመጫ በመሆኗ ከሽብርተኞችና ከሽብር ጥቃት ለመለካለል ፖሊስ ያላሰለሰ ጥረት እያደረገ መሆኑን ተናግረዋል።በሀገሪቱ ያለው ሰላም ዘላቂ የሚሆነው የፀጥታ አስከባሪው ከህብረተሰቡ ጋር ተጣምሮ ሲሰራ መሆኑን ገልፀው፤ ይህንን አጠናክሮ በመቀጠል የሀገሪቷን ሰላም በቀጣይነት ማረጋገጥ የሁሉም ዜጋ ሃላፊነት ነው ብለዋል።በአሁኑ ወቅት የፖሊስ አባላትና ህብረተሰቡ ሽብርን በመከላከል በኩል ከፍተኛ የሆነ ቅንጅት በመፍጠር በመስራት ላይ በመሆናቸው በየጊዜው ሊቃጡ የነበሩ የሽብር ጥቃቶችን ተግባራዊ ሳይሆኑ ማክሸፍ መቻሉን ተናግረዋል።“በተለያዩ ጊዜያት በኤርትራ መንግስት አቀናባሪነት በአካባቢያችን ያሉ የተለያዩ አሸባሪ ሀይሎች የተሳተፉበት የሽብር ጥቃት በከተማችን አደጋ ለማድረስ እንደተዘጋጁ ማክሸፍ ተችሏል” በማለት ገልፀዋል።አሁን ያለው ሰላምና ፀጥታ በተጠናከረ ሁኔታ እንዲቀጥል  ህብረተሰቡ፣ የንግዱ ህብረተሰብና ተቋማት ብሎም መኪናና ቤት አከራዮች  ከፖሊስ አካላት ጋር በጋራ በመሆን መስራት እንዳለባቸው አሳስበው፤ የሚያጠራጥሩ ነገሮች ሲያጋጥሟቸው በነፃ የስልክ መስመሮችና በቀጥታ የስልክ መስመሮች ማሳወቅ እንዳለባቸው ጠቁመው፤ በተለይም በየአካባቢያቸው ላሉ የፖሊስ አባላት እንዲጠቅሙ ጥሪ ማቅረባቸውን ዋልታ ኢንፎርሜሽን ማዕከል ዘግቧል።